En liten (1,9-2,4 millimeter), bred, tofarget kjukebille. Forkroppen er mye smalere enn de brede og hvelvede dekkvingene. Kroppen er fint hårete. Hode og forkropp er mørkbrune, dekkvingene lysbrune til brunrøde, bein, munndeler og antenner gulaktige. Antennene er middels lange, 11-leddete, med en avlang, tre-leddet klubbe. Hodet er bredt med middelsstore fasettøyne. Pronotum er rundet, litt bredere enn langt, åpent og nokså kraftig punktert. Dekkvingene er bredt pæreformede med markerte punktrader.